**การจัดสวัสดิการสังคมสำหรับผู้สูงอายุในประเทศไทย : การทบทวนวรรณกรรม**

**Welfare of the Elderly in Thailand : A Review of the Literature**

มณฑิตา ศรีพล[[1]](#footnote-1)\* ธีรพร ทองขะโชค[[2]](#footnote-2)  และสุทธิพร บุญมาก[[3]](#footnote-3)

Montita Sirpon1\*, Teeraporn Tongkachok2 and Suttiporn Bunmak3

**บทคัดย่อ**

ปัจจุบันประชากรผู้สูงอายุในประเทศไทยเพิ่มสูงขึ้นถึงร้อยละ 10 ของประชากรทั้งหมด ซึ่งกล่าวได้ว่าประเทศไทยกลายเป็น “สังคมผู้สูงอายุอย่างสมบูรณ์” และจากสถานการณ์ดังกล่าวส่งผลให้เกิดปัญหาผู้สูงอายุด้านต่างๆ อาทิ ปัญหาผู้สูงอายุที่ถูกทอดทิ้ง ผู้สูงอายุที่เป็นผู้ด้อยโอกาสทางสังคม ผู้สูงอายุที่เป็นผู้ป่วยหรือผู้พิการ รวมถึงผู้สูงอายุที่ไม่ทราบถึงสิทธิของตนเอง และเข้าไม่ถึงบริการของภาครัฐ ซึ่งจากประเด็นปัญหาข้างต้นหน่วยงานต่างๆ ได้ให้ความสำคัญและวางแผนเพื่อเตรียมความพร้อมในการรองรับการเป็นสังคมผู้สูงอายุของประเทศไทยที่มีแนวโน้มเพิ่มขึ้นในทุกๆ ปี ทั้งนี้เพื่อมุ่งเน้นให้ผู้สูงอายุมีคุณภาพชีวิตที่ดี มีคุณค่า มีคุณประโยชน์ทั้งแก่ตนเอง ครอบครัว สังคมและประเทศชาติ

บทความนี้มีวัตถุประสงค์เพื่อทบทวนวรรณกรรมการจัดสวัสดิการสังคมสำหรับผู้สูงอายุในประเทศไทยโดยการวิเคราะห์วรรณกรรมที่ได้จากการสืบค้นและทบทวนหลักฐานเชิงประจักษ์ ผลจากการทบทวนวรรณกรรมที่เกี่ยวข้องกับการจัดสวัสดิการสังคมสำหรับผู้สูงอายุพบว่ามีนักวิชาการที่ศึกษาในประเด็นที่หลากหลาย ได้แก่ รูปแบบของการจัดสวัสดิการสังคมสำหรับผู้สูงอายุ ซึ่งเน้นการศึกษาในด้านปัญหาและอุปสรรคด้านสุขอนามัย ด้านการศึกษา ด้านรายได้ ด้านที่พักอาศัย ด้านนันทนาการ ด้านความมั่นคงทางสังคมและครอบครัว เพื่อนำไปเป็นฐานข้อมูลประกอบการศึกษาทางด้านการจัดสวัสดิการสังคมสำหรับผู้สูงอายุต่อไป

**คำสำคัญ:** ผู้สูงอายุ รูปแบบการจัดสวัสดิการ

**Abstract**

Nowadays, The elderly population in Thailand has increased to 10 percent of the total population, It can be said Thailand became "The Elderly Society Completely" and from this situation, the problem of elderly people is neglected, older people are socially disadvantaged, elderly patients or persons with disabilities Include elderly people who do not know their rights and inaccessibility of government services; from the above issues, the relevant authorities take a importance and plan to prepare to support ,the elderly are more likely to be in Thailand each year to focus on the good quality of life for the elderly, valuable for the self, family, society and the nation.

The article aimed to literary review of social welfare for the elderly in Thailand by analyzing the literature obtained by searching and reviewing empirical evidence. The results were found of researchers on a variety of topics include; model of elderly social welfare It focuses on education on hygiene issues and barriers, education, revenue, residential, recreation, social security and family to be a database for study the social welfare for the elderly in the futures.

**Keywords** : Elderly, Model of elderly social welfare

**บทนำ**

สังคมไทยได้ก้าวเข้าสู่ “สังคมผู้สูงอายุ” (Aging Society) นับตั้งแต่ปี 2548 โดยมีประชากรผู้สูงอายุเพิ่มสูงขึ้นถึงร้อยละ10 ของประชากรทั้งหมด [1] และในปัจจุบัน ปี 2561 เป็นครั้งแรกในประวัติศาสตร์ที่ประเทศไทยมีจำนวนผู้สูงอายุมากกว่าเด็ก โดยมีสัดส่วนของผู้สูงอายุประมาณ 1 ใน 5 ของประชากรทั้งหมด ซึ่งกล่าวได้ว่าประเทศไทยกลายเป็น “สังคมสูงอายุอย่างสมบูรณ์” [2] จากสภาวการณ์ดังกล่าวส่งผลให้เกิดปัญหาผู้สูงอายุด้านต่างๆ อาทิ ปัญหาผู้สูงอายุที่ถูกทอดทิ้ง ผู้สูงอายุที่เป็นผู้ด้อยโอกาสทางสังคม ผู้สูงอายุที่เป็นผู้ป่วยหรือผู้พิการ รวมถึงผู้สูงอายุที่ไม่ทราบถึงสิทธิของตนเอง และเข้าไม่ถึงบริการของรัฐ

จากประเด็นปัญหาข้างต้นหน่วยงานภาครัฐและเอกชนทั้งภายในและภายนอกประเทศได้ให้ความสำคัญและ วางแผนเพื่อเตรียมความพร้อมในการรองรับการเป็นสังคมผู้สูงอายุของประเทศไทยที่มีแนวโน้มเพิ่มขึ้นในทุกๆปี โดยรัฐธรรมนูญแห่งราชอาณาจักรไทย พ.ศ. 2560 มาตรา 48 กล่าวว่าบุคคลซึ่งมีอายุเกิน 60 ปีและไม่มีรายได้เพียงพอแก่การยังชีพ มีสิทธิได้รับความช่วยเหลือที่เหมาะสมจากรัฐตามที่กฎหมายบัญญัติ และมีสิทธิได้รับการคุ้มครอง ส่งเสริม และสนับสนุนทางด้านต่างๆ ที่รัฐจัดให้อย่างครอบคลุม

ทั้งนี้พระราชบัญญัติส่งเสริมการจัดสวัสดิการสังคม พ.ศ.2546 มาตรา 5(1) [3] ได้กำหนดขอบเขตของงานสวัสดิการสังคม ที่สอดคล้องกับแผนพัฒนางานสวัสดิการสังคมฯ ฉบับที่ 4 (พ.ศ.2545) ซึ่งกล่าวถึงงานสวัสดิการสังคมเกี่ยวข้องกับการพัฒนาสภาพความเป็นอยู่ของประชาชนในสังคมให้มีความเป็นอยู่ที่ดีในด้านต่างๆ โดยความมุ่งหมายของการจัดสวัสดิการสังคมมิใช่เพียงให้การ “สงเคราะห์” ทว่ามุ่งที่การสร้าง “คุณภาพชีวิตที่ดีและพึ่งตนเองได้” ซึ่งเป็นปัจจัยสำคัญของหน่วยงานที่เกี่ยวข้องในการพัฒนาเสริมสร้างนโยบายให้ครอบคลุมสภาพปัญหาและความต้องการของผู้สูงอายุอย่างแท้จริง

อย่างไรก็ดีการเข้าใจและเข้าถึงแนวคิดของการจัดสวัสดิการผู้สูงอายุจึงมีความสำคัญอย่างยิ่งในการจัดรูปแบบของการจัดสวัสดิการให้ตรงตามบริบทเชิงกายภาพและเชิงพื้นที่ เพื่อลดปัญหาการเหลื่อมล้ำ การไม่เข้าถึงสิทธิ หรือผู้สูงอายุที่ด้อยโอกาส จากสภาพปัญหาและความสำคัญเบื้องต้นทำให้ผู้วิจัยสนใจที่จะศึกษาทบทวนวรรณกรรมเกี่ยวกับรูปแบบการจัดสวัสดิการสังคมสำหรับผู้สูงอายุในประเทศไทย ว่ามีกี่รูปแบบและลักษณะอย่างไรเพื่อนำไปสู่การถอดบทเรียนในการทำงานวิจัยเชิงพื้นที่และพัฒนาต่อไป

**วิธีดำเนินการ**

การศึกษาครั้งนี้ดำเนินการทบทวนวรรณกรรม (Literature review) และการวิเคราะห์เอกสาร (Document analysis) นำเสนอรายงานแบบพรรณนาเชิงวิเคราะห์ (Analysis description) โดยกรอบแนวคิดเชิงทฤษฏีที่สำคัญในการศึกษาครั้งนี้ใช้แนวคิดการจัดสวัสดิการสังคม แนวคิดผู้สูงอายุ และข้อมูลที่ใช้ในการศึกษาค้นคว้า ประกอบด้วย หนังสือ งานวิจัย และฐานข้อมูลออนไลน์ ได้แก่ Tci – Thaijo / ThaiLIS / Carit.rmutk

**ผลการวิจัย**

 จากการสังเคราะห์ข้อมูลจากเอกสารและงานวิจัยที่เกี่ยวข้องเรื่องการจัดสวัสดิการผู้สูงอายุ ผู้วิจัยจึงรวบรวม

ประเด็นที่เกี่ยวข้องจากนักวิชาการ ดังต่อไปนี้

**ตารางที่ 1** แสดงเอกสารงานวิจัยที่เกี่ยวข้องกับการจัดสวัสดิการผู้สูงอายุ

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ลำดับ** | **เรื่อง** | **ด้านการศึกษาและข่าวสาร** | **ด้านสุขภาพและการรักษาพยาบาล** | **ด้านที่พักอาศัย** | **ด้านรายได้ / การมีงานทำ** | **ด้านนันทนาการ** | **ด้านความมั่นคงทางสังคม/ครอบครัว** | **ด้านการสร้างบริการทางสังคมและเครือข่าย** | **ด้านความปลอดภัยในชีวิตและทรัพย์สิน** |
| 1 | การจัดสวัสดิการผู้สูงอายุขององค์การบริหารส่วนตำบลในเขต อ.โกรกพระ จ.นครสวรรค์ [4] | - | ✓ | ✓ | ✓ | ✓ | ✓ | ✓ | - |
| 2 | การจัดสวัสดิการผู้สูงอายุของเทศบาลนครพิษณุโลก [5] | - | ✓ | ✓ | ✓ | ✓ | ✓ | ✓ | - |
| 3 | การจัดสวัสดิการผู้สูงอายุ ของเทศบาล ต.ร่มเมือง อ.เมือง จ.พัทลุง [6] | - | ✓ | ✓ | ✓ | ✓ | ✓ | ✓ | - |
| 4 | รูปแบบการจัดสวัสดิการผู้สูงอายุในเขตเทศบาล ต.หนองตองพัฒนา อ.หางดง จ.เชียงใหม่ [7] | ✓ | ✓ | ✓ | ✓ | - | ✓ | - | - |
| 5 | การศึกษาความต้องการสวัสดิการสังคมของผู้สูงอายุในเขตเทศบาล ต.ลำทับ อ.ลำทับ จ.กระบี่ [8]  | ✓ | ✓ | ✓ | ✓ | ✓ | - | - | ✓ |
| 6 | ยุทธศาสตร์การจัดสวัสดิการสังคมของผู้สูงอายุในพื้นที่เทศบาล ต.อรัญญิก อ.นครหลวง จ.พระนครศรีอยุธยา [9] | ✓ | ✓ | ✓ | ✓ | ✓ | - | - | ✓ |
| 7 | การจัดสวัสดิการผู้สูงอายุในพื้นที่เทศบาล ต.แหลมฉบัง อ.ศรีราชา จ.ชลบุรี [10] | ✓ | ✓ | ✓ | ✓ | ✓ | - | - | - |
| สรุป | 7 | 5 | 7 | 7 | 6 | 4 | 3 | 2 |

 จากตารางข้างต้น จะเห็นได้ว่านักวิชาการได้ศึกษาและสรุปการจัดสวัสดิการสังคมของผู้สูงอายุออกเป็นแต่ละด้าน ซึ่งแตกต่างกันออกไป ขึ้นอยู่กับบริบทเชิงพื้นที่นั้นๆ อย่างไรก็ดีจากสวัสดิการในแต่ละด้านมีความสำคัญและครอบคลุมการให้บริการต่อผู้สูงอายุ ทั้งนี้ผู้วิจัยจึงนำการจัดสวัสดิการ 6 ด้าน ซึ่งประกอบไปด้วย สวัสดิการด้านการศึกษา สวัสดิการด้านสุขภาพอนามัย สวัสดิการด้านที่อยู่อาศัย สวัสดิการด้านการมีรายได้ สวัสดิการด้านนันทนาการ และ สวัสดิการด้านความมั่นคงทางสังคมและครอบครัว มาวิเคราะห์ซึ่งทั้ง 6 ด้านนั้น มีความครอบคลุม และเกี่ยวเนื่องกันทั้งด้านประเพณี วัฒนธรรม สังคม ทรัพยากรในชุมชน ซึ่งเป็นปัจจัยสำคัญในการเกิดการจัดตั้งสวัสดิการให้ตรงตามความต้องการของคนในชุมชน (ผู้สูงอายุ) อย่างรอบด้าน ดังนี้

**1.** **สวัสดิการด้านการศึกษา** มีแนวคิดเพื่อส่งเสริมให้ผู้สูงอายุพัฒนาตนเอง (Personal Development) ให้มีความรู้ ทักษะในการปฏิบัติตน ความสามารถส่วนตัว เพื่อให้ผู้สูงอายุสามารถดำเนินชีวิตอย่างมีคุณภาพ แม้ว่าประชาชนจะมีข้อบกพร่องทางร่างกาย จิตใจ สติปัญญา อารมณ์ และสังคม หรือด้อยโอกาสทางการศึกษา โดยจะมีการจัดรูปแบบการศึกษาที่เหมาะสม สอดคล้องกับความต้องการและข้อจำกัด ทั้งนี้ประชาชนทุกคนต้องได้รับการศึกษาขั้นพื้นฐาน ซึ่งภาครัฐได้มีการสนับสนุนสวัสดิการด้านการศึกษา คือ 1) การศึกษานอกโรงเรียน กระทรวงศึกษาธิการ โดยศูนย์ส่งเสริมการศึกษานอกโรงเรียนกลุ่มเป้าหมายพิเศษ (ศกพ.) ได้พัฒนาแนวทางการจัดการศึกษานอกโรงเรียนสำหรับผู้สูงอายุตามความต้องการและความสนใจของผู้สูงอายุ เช่น การส่งเสริมการเรียนรู้ตลอดชีวิตสำหรับผู้สูงอายุ การเสริมสร้างคุณค่าและการพัฒนาที่ยั่งยืนสำหรับผู้สูงอายุ 2) การศึกษาเกี่ยวกับคอมพิวเตอร์ เพื่อเผยแพร่ความรู้และทักษะในการใช้คอมพิวเตอร์ และอินเทอร์เน็ตให้แก่ผู้สูงอายุ โดยผู้สูงอายุจะต้องจ่ายค่าบริการเอง จากแนวคิดและรูปแบบการจัดสวัสดิการด้านการศึกษาพบว่าการจัดสวัสดิการด้านการศึกษาเป็นการส่งเสริมให้ผู้สูงอายุมีการเป็นอยู่ที่ดีขึ้นสามารถพึ่งพาตนเองได้ ซึ่งสอดคล้องกับแนวคิดการสูงวัยอย่างมีประโยชน์ โดยมีการส่งเสริมการเรียนรู้และเพิ่มทักษะด้านอาชีพ เพื่อให้กับผู้สูงอายุมีแรงบันดาลใจที่จะรักษาศักยภาพไว้ ทั้งนี้พบว่าระดับการศึกษาที่ต่างกันจะส่งผลต่อการจัดสวัสดิการและแนวทางการพัฒนาการจัดสวัสดิการผู้สูงอายุที่แตกต่าง

 **2. สวัสดิการด้านสุขภาพอนามัย** มีแนวคิดเพื่อส่งเสริมและพัฒนาความเป็นอยู่ทางกายภาพ ซึ่งหมายถึง ลักษณะทางสุขภาพ ซึ่งเกี่ยวข้องกับความปลอดภัย การมีสุขภาพดี รวมทั้งทางด้านจิตใจ อารมณ์ และสังคม โดยมีรูปแบบการสร้างหลักประกันสุขภาพถ้วนหน้า ซึ่งเป็นสิทธิขั้นพื้นฐานของประชาชนทุกคน ดังนี้ 1) การรักษาพยาบาล และการส่งเสริมสุขภาพและป้องกันโรค 2) การบริการทางการแพทย์และการสาธารณสุข โดยมีการจัดช่องทางเฉพาะสำหรับผู้สูงอายุแยกจากผู้รับบริการทั่วไป 3) โรงพยาบาลส่งเสริมสุขภาพประจำตำบล เกิดจากการมีส่วนร่วมของชุมชนและท้องถิ่นบนพื้นฐานแนวคิด “หุ้นส่วนการดูแล” 4) การดูแลที่บ้าน (Home Care) เป็นบริการสำหรับผู้สูงอายุที่มีอาการไม่รุนแรงและไม่สะดวกในการเดินทางมารักษาที่โรงพยาบาล เพื่อลดค่าเดินทางของผู้ใช้บริการ 5) โครงการอาสาสมัครดูแลผู้สูงอายุ (อผส.) เป็นโครงการที่มุ่งแก้ไขปัญหาผู้สูงอายุขาดผู้ดูแล ช่วยเหลือตนเองไม่ได้ ถูกทอดทิ้ง โดยอาสาสมัครสาธารณสุขประจำหมู่บ้าน (อสม.) จากแนวคิดและรูปแบบการจัดสวัสดิการด้านสุขภาพอนามัยพบว่าความต้องการสวัสดิการด้านสุขภาพมีความต้องการอยู่ในระดับปานกลาง ทั้งนี้ในรูปแบบการจัดสวัสดิการที่ผู้สูงอายุส่วนมากพึงพอใจคือ การรับการรักษาพยาบาลที่บ้าน เนื่องจากมีความสะดวกและไม่มีค่าใช้จ่ายในการเดินทาง รวมทั้งการให้คำแนะนำปรึกษา หรือให้ความรู้เกี่ยวกับสุขภาพเป็นประจำอย่างทั่วถึงจะช่วยลดปัญหาด้านสุขภาพและสภาพจิตใจของผู้สูงอายุ

 **3. สวัสดิการด้านที่อยู่อาศัย** มีแนวคิดในการเพิ่มคุณภาพชีวิตด้านปัจจัยสี่ที่มีอิทธิพลต่อความเป็นอยู่ที่ดี เพื่อ ผู้สูงอายุมีที่อยู่อาศัยตามควรแก่อัตภาพ อย่างน้อยที่สุดที่อยู่อาศัยต้องให้ความปลอดภัย ความมั่นคง อยู่ในสภาพสิ่งแวดล้อมที่ดี ไม่มีสภาพเสื่อมโทรมแออัด ไม่มีมลพิษ หรือเสี่ยงต่อภัยพิบัติ ฯลฯ โดยการจัดให้มีการสงเคราะห์ที่อยู่อาศัย และการดูแล เป็นบริการในสถานสงเคราะห์สำหรับผู้สูงอายุที่ครอบคลุมความจำเป็นด้านปัจจัย 4 เพื่อเพิ่มคุณภาพชีวิตที่ดีขึ้นตามอัตภาพของแต่ละบุคคล จากแนวคิดและรูปแบบการจัดสวัสดิการด้านที่อยู่อาศัยพบว่าการบริการที่พักอาศัยยังไม่ ครอบคลุมในทุกพื้นที่ เนื่องจากต้องอาศัยงบประมาณในการจัดสวัสดิการสูง แต่ทั้งนี้ในการจัดสวัสดิการมีการให้บริการในส่วนที่เกี่ยวข้อง อาทิ การบริการเครื่องนุ่งห่ม การบริการตรวจที่พักให้ถูกสุขลักษณะ ทั้งนี้ในบางพื้นที่ไม่มีการบริการ ครอบครัวอุปการะผู้สูงอายุ เนื่องจากมีแนวคิดในการส่งเสริมให้ผู้สูงอายุอาศัยอยู่กับครอบครัวของตน

 **4. สวัสดิการด้านการมีรายได้** มีแนวคิดในการเพิ่มคุณภาพชีวิตด้านปัจจัยสี่ที่มีอิทธิพลต่อความเป็นอยู่ที่ดี โดยมุ่งเน้นให้ผู้สูงอายุมีรายได้เพียงพอแก่การดำรงชีพ ซึ่งเป็นการส่งเสริมและช่วยเหลือให้ผู้สูงอายุมีงานทำ โดยไม่เสียงและไม่สร้างความเสื่อมเสียให้กับผู้อื่น ซึ่งมีการจัดตั้งกองทุน หรือสถาบันที่เกี่ยวข้องในเรื่องของการมีงานทำและการมีรายได้ของผู้สูงอายุ ประกอบด้วย กองทุนสวัสดิการผู้สูงอายุ สถาบันพัฒนาองค์กรชุมชน (องค์การมหาชน) จัดทำโครงการที่ยึดหลักการให้ผู้สูงอายุเป็นแกนนำในการกำหนดและตัดสินใจร่วมกันในการบริหารจัดการสวัสดิการผู้สูงอายุกันเอง จากแนวคิดและรูปแบบการจัดสวัสดิการด้านการมีรายได้พบว่าผู้สูงอายุส่วนใหญ่มีรายได้มาจากบุตรหลานทำให้รายได้ไม่เพียงพอต่อการดำรงชีวิต ซึ่งผู้สูงอายุมีความต้องการสวัสดิการด้านการด้านรายได้อยู่ในระดับสูงที่สุด ซึ่งปัญหาดังกล่าวส่งผลให้ผู้สูงอายุเกิดสภาวะว่างงาน ส่งผลเสียทั้งทางด้านสภาพร่างกายและสภาพจิตใจตามมา เช่น ขาดกำลังใจในการดำเนินชีวิต ทั้งนี้ในการดูแลช่วยเหลือควรมีการส่งเสริมอาชีพให้กับผู้สูงอายุอย่างครอบคลุม บวกกับการจัดตั้งกองทุน เพื่อให้ผู้สูงอายุมีคุณภาพชีวิตที่ดีและสามารถพึ่งพาต้นเองได้

**5. สวัสดิการด้านนันทนาการ** มีแนวคิดให้ผู้สูงอายุมีกิจกรรมนันทนาการเพื่อการบันเทิง อย่างมีคุณภาพ รวมถึงการจัดตั้งชมรมหรือหน่วยงานที่เกี่ยวข้อง ประกอบด้วย 1) ชมรมผู้สูงอายุ รูปแบบบริการทางสังคมสำหรับผู้สูงอายุที่มีการจะพัฒนาคุณภาพชีวิตของผู้สูงอายุ เพื่อให้ชีวิตมีคุณค่าและมีคุณประโยชน์ทั้งแก่ ตนเอง ครอบครัวและสังคม 2) ศูนย์อเนกประสงค์สำหรับผู้สูงอายุ เพื่อจัดกิจกรรมด้านสุขภาพ สังคม จิตและปัญญา โดยมีแนวคิดพื้นฐานคือการใช้ชุมชนเป็นฐานในการให้บริการ การดูแลระยะยาวสำหรับผู้สูงอายุ 3) ศูนย์ชุมชนเพื่อผู้สูงอายุให้บริการโดยไม่คิดค่าใช้จ่ายจากผู้สูงอายุ 4) ศูนย์บริการผู้สูงอายุในวัด เพื่อสนับสนุนให้ชุมชนมีส่วนร่วมในการดูแลผู้สูงอายุในชุมชนของตนเอง โดยมีวัดหรือสถาบันทางศาสนาเป็นศูนย์กลางในการจัดกิจกรรม 5) กองทุนผู้สูงอายุเพื่อสนับสนุนอุดหนุนโครงการสำหรับองค์กรของผู้สูงอายุหรือองค์กรที่ทำงานด้านผู้สูงอายุเพื่อคุ้มครอง ส่งเสริมและสนับสนุนผู้สูงอายุ ให้มีศักยภาพ มีความมั่นคง และมีคุณภาพชีวิตที่ดี จากแนวคิดดังกล่าวเน้นกิจกรรมให้ผู้สูงอายุมีกิจกรรมนันทนาการและในการจัดกิจกรรมนั้นพบว่ายังขาดผู้เชี่ยวชาญในด้านการจัดกิจกรรมนันทนาการ ทำให้ไม่สามารถจัดสวัสดิการและให้การสงเคราะห์ช่วยเหลือผู้สูงอายุได้อย่างเต็มที่

 **6. สวัสดิการด้านความมั่นคงทางสังคมและครอบครัว** ควรมีศูนย์บริการทางสังคมแก่ผู้สูงอายุ มีการประสานหน่วยงานที่เกี่ยวข้อง ซึ่งอาจระบุในแผนนโยบายโครงการจัดตั้ง จากแนวคิดดังกล่าวพบว่ายังไม่ครอบคลุมการบริการอำนวยความสะดวกและความปลอดภัยโดยตรงแก่ผู้สูงอายุอีกทั้งควรส่งเสริมสมาชิกในครอบครัวให้มีศักยภาพในการดูแลผู้สูงอายุ มีการส่งเสริมค่านิยมในการอยู่ร่วมกันกับผู้สูงอายุ มีการรณรงค์ให้คนในครอบครัวและชุมชนเห็นคุณค่าของผู้สูงอายุ

 อย่างไรก็ตามการจัดสวัสดิการสังคมตามพระราชบัญญัติส่งเสริมการจัดสวัสดิการสังคมผู้ พ.ศ. 2546 ซึ่งครอบคลุมทั้งในกลุ่ม เด็ก เยาวชน คนชรา ผู้ยากไร้ ผู้พิการหรือทุพพลภาพ ผู้ด้อยโอกาส และผู้ถูกละเมิดทางเพศ โดยมีแนวทางและแนวคิดเดียวกันคือ การจัดบริการสังคมซึ่งเกี่ยวกับการป้องกัน แก้ไขปัญหา พัฒนาและส่งเสริมความมั่นคงทางสังคม เพื่อให้เกิดคุณภาพชีวิตที่ดีขึ้น สามารถพึ่งพาตนเองได้ ทั้งนี้ในการจัดสวัสดิการของแต่ละกลุ่มข้างต้นนั้นทางภาครัฐมีการจัดรูปแบบการช่วยเหลือและให้บริการที่ครอบคลุมด้านต่างๆ คือ ด้านการศึกษา สุขภาพอนามัย ที่อยู่อาศัย การทำงานและการมีรายได้ นันทนาการ กระบวนการยุติธรรม และบริการสังคมทั่วไป [11] ซึ่งมีรูปแบบที่คล้ายคลึงกัน ทั้งนี้ในการจัดสวัสดิการจะมีรูปแบบแตกต่างกันไปตามรูปแบบปัญหาและความต้องการของแต่ละกลุ่ม ซึ่งรูปแบบของการจัดสวัสดิการผู้สูงอายุจะมีความคล้ายคลึงกับสวัสดิการผู้พิการและเด็กผู้ด้อยโอกาส โดยมีการจัดให้มีสถานสงเคราะห์และค่าครองชีพขั้นพื้นฐาน

 ถึงอย่างไรก็ดีการจัดสวัสดิการผู้สูงอายุยังมีความแตกต่างกันกับการจัดสวัสดิการกลุ่มอื่นๆ กล่าวคือ การจัดสวัสดิการผู้สูงอายุนั้นได้ขับเคลื่อนงานคู่กับภาคท้องถิ่นและภาคประชาชน ผ่านการรวมกลุ่ม ชมรม/เครือข่าย ในแต่ละบริบทพื้นที่ของชุมชน ในการสร้างกองทุนการจัดสวัสดิการและการบริหารจัดการสวัสดิการตามแผนและนโยบายของภาครัฐ ซึ่งกระบวนการทำงานในลักษณะนี้เป็นการทำงานจากฐานรากในชุมชน เข้าถึงความต้องการอย่างแท้จริง ในขณะที่การจัดสวัสดิการรูปแบบอื่นๆ อาจยังขาดการบริหารจัดการในเชิงฐานราก/การรวมกลุ่ม และขับเคลื่อนกระบวนการผ่านชุมชน หรือหน่วยงานที่เกี่ยวข้อง ทำให้ไม่สามารถเชื่อมแผนนโยบายเข้ากับบริบทได้ ดังนั้น จึงเป็นความท้าทายของประเทศไทยในการปฏิรูปพัฒนาแนวทางการจัดสวัสดิการในรูปแบบอื่นๆ ให้สอดคล้องกับชุมชนฐานรากได้อย่างแท้จริง

**อภิปรายผล**

จากการทบทวนและวิเคราะห์วรรณกรรมดังกล่าว ได้สรุปและจำแนกรูปแบบสวัสดิการสังคมที่สอดคล้องกับแผนพัฒนางานสวัสดิการสังคม และสัมพันธ์กับการดูแลกลุ่มผู้สูงอายุ ที่มุ่งเน้นการพัฒนาความเป็นอยู่ของประชาชนในสังคมผู้สูงอายุให้มีความเป็นอยู่และมีคุณภาพชีวิตที่ดีขึ้น และสามารถพึ่งพาตนเองได้ เพื่อสรุปเป็นฐานข้อมูลที่เกี่ยวข้องประกอบการศึกษาทางด้านการจัดสวัสดิการสังคมสำหรับผู้สูงอายุ โดยครอบคลุม 6 ด้าน ดังนี้

1. สวัสดิการด้านการศึกษา ที่มุ่งเน้นการส่งเสริมและพัฒนาการจัดให้มีบริการทางด้านการศึกษา ให้ผู้สูงอายุได้รับการส่งเสริมและพัฒนาตนเอง ให้มีความรู้ ทักษะ มีการจัดรูปแบบการศึกษาที่เหมาะสมสอดคล้องกับความต้องการของผู้สูงอายุ ส่งเสริมการเรียนรู้ คุณค่า และการพัฒนาที่ยั่งยืนสำหรับผู้สูงอายุ รวมถึงการเสริมสร้างความร่วมมือเพื่อความเข้มแข็งขององค์กรผู้สูงอายุ

2. สวัสดิการด้านสุขภาพ การให้บริการสวัสดิการด้านสุขภาพอนามัยและการส่งเสริมการพัฒนาสุขภาพร่างกาย จิตใจ อารมณ์ และสังคม รวมถึงการรักษาพยาบาลที่ได้มาตรฐานทั่วถึง มีประสิทธิภาพ มีสิทธิเท่าเทียมและเป็นธรรมแก่ผู้สูงอายุ การได้รับบริการทางการแพทย์และการสาธารณสุขจาก พรบ.ผู้สูงอายุ พ.ศ.2546 และแผนผู้สูงอายุแห่งชาติ ฉบับที่ 2 (พ.ศ.2545-2564) มีการอำนวยความสะดวกในการจัดช่องทางแยกสำหรับผู้สูงอายุจากผู้รับบริการทั่วไป

3. สวัสดิการด้านที่อยู่อาศัย เป็นการช่วยเหลือและส่งเสริมให้ประชาชนมีที่อยู่อาศัยเพื่อให้เกิดคุณภาพชีวิตที่ดีขึ้นตามแก่อัตภาพของแต่ละบุคคล มีการจัดหาที่อยู่ให้สำหรับผู้สูงอายุที่ไร้ที่อยู่อาศัย เช่น การจัดตั้งสถานสงเคราะห์คนชรา โดยคำนึงถึงความปลอดภัย ความมั่นคง ไม่มีสภาพเสื่อมโทรมแออัด ครอบคลุมความจำเป็นด้านปัจจัย 4 รวมทั้งกิจกรรมนันทนาการ งานอดิเรก และศาสนกิจ

4. สวัสดิการด้านการมีรายได้ เป็นการส่งเสริมและช่วยเหลือให้ประชาชนมีงานทำและเกิดรายได้เพียงพอแก่การดำรงชีพ โดยไม่เสี่ยงและไม่สร้างความเสื่อมเสียให้กับบุคคลนั้นๆ ต้องได้รับสวัสดิการอย่างเสมอภาคและเท่าเทียม ประกอบด้วยกองทุนสวัสดิการผู้สูงอายุ สถาบันพัฒนาองค์กรชุมชน (องค์การมหาชน) จัดทำโครงการต่างๆ ที่บริหารโดยชมรมหรือชุมชนผู้สูงอายุ เพื่อการมีงานทำ และสร้างรายได้ให้แก่ผู้สูงอายุ

5. สวัสดิการด้านนันทนาการ เป็นการส่งเสริมหรือจัดกิจกรรมนันทนาการเพื่อให้เกิดความบันเทิง เพื่อสร้างความผ่อนคลายทั้งร่างกายและจิตใจ รวมถึงการจัดตั้งชมรมหรือหน่วยงานที่เกี่ยวข้องกับผู้สูงอายุที่หลากหลาย เป็นการรวมกลุ่มทางสังคมของผู้สูงอายุที่มีความสนใจ และมีอุดมการณ์ร่วมกัน ในการพัฒนาคุณภาพชีวิตของผู้สูงอายุ ทางด้านร่างกาย จิตใจ และสังคม

6. สวัสดิการด้านความมั่นคงทางสังคมและครอบครัว การจัดให้มีบริการสวัสดิการที่ตอบสนองความต้องการขั้นพื้นฐานของประชาชน การอำนวยความสะดวก และความปลอดภัย ตลอดจนการคุ้มครองผู้สูงอายุด้านกฎหมาย สิทธิและสวัสดิการเพื่อให้ผู้สูงอายุอยู่ในสังคมได้อย่างเท่าเทียม

**เอกสารอ้างอิง**

[1] บรรลุ ศิริพาชิช. (2556). **สถานการณ์ผู้สูงอายุไทย พ.ศ.2556**. กรุงเทพฯ : มูลนิธิสถาบันวิจัยและพัฒนาผู้สูงอายุไทย.

[2] บรรลุ ศิริพาชิช. (2557). **สถานการณ์ผู้สูงอายุไทย พ.ศ.2557**. กรุงเทพฯ : มูลนิธิสถาบันวิจัยและพัฒนาผู้สูงอายุไทย.

[3] คณะกรรมการกฤษฏีกา. (2546). **พระราชบัญญัติส่งเสริมการจัดสวัสดิการสังคม พ.ศ. 2546**. กรุงเทพฯ : สำนักงานคณะกรรมการกฤษฏีกา.

[4] ธิดารัตน์ ภูครองนาค. (2554). **การจัดสวัสดิการผู้สูงอายุขององค์การบริหารส่วนตำบลในเขตอำเภอโกรกพระ จังหวัดนครสวรรค์**. วิทยานิพนธ์รัฐประศาสนศาสตรมหาบัณฑิต. ขอนแก่น : มหาวิทยาลัยขอนแก่น.

[5] ศราวุฒิ บัณฑิตเมธาพงศ์. (2556). **การจัดสวัสดิการผู้สูงอายุของเทศบาบนครพิษณุโลก**. วิทยานิพนธ์มหาบัณฑิต. กรุงเทพมหานคร : มหาวิทยาลัยธรรมศาสตร์.

[6] จรินทร์ภรณ์ หนูสม. (2553). **การจัดสวัสดิการผู้สูงอายุของเทศบาลตำบลร่มเมือง อำเภอเมือง จังหวัดพัทลุง**. วิทยานิพนธ์รัฐประศาสนศาสตรมหาบัณฑิต. ขอนแก่น : มหาวิทยาลัยขอนแก่น.

[7] ธารา สมพงษ์. (2555). **รูปแบบการจัดสวัสดิการผู้สูงอายุในเขตเทศบาลตำบลหนองตองพัฒนา อำเภอหางดง จังหวัดเชียงใหม่**. การค้นคว้าอิสระรัฐประศาสนศาสตรมหาบัณฑิต. เชียงใหม่ : มหาวิทยาลัยเชียงใหม่.

[8] วันชัย ชูประดิษฐ์. (2555). **การศึกษาความต้องการสวัสดิการสังคมของผู้สูงอายุในเขตเทศบาลตำบลลำทับ อำเภอลำทับ จังหวัดกระบี่**. การค้นคว้าอิสระรัฐประศาสนศาสตรมหาบัณฑิต. ปทุมธานี : มหาวิทยาลัยราชภัฎวไลยอลงกรณ์.

[9] มณฑาทิพย์ วุฒิ. **ยุทธศาสตร์การจัดสวัสดิการสังคมของผู้สูงอายุในพื้นที่เทศบาลตำบลอรัญญิก อำเภอนครหลวง จังหวัดพระนครศรีอยุธยา**. การค้นคว้าอิสระศิลปศาสตรมหาบัณฑิต. อยุธยา : มหาวิทยาลัยราชภัฏพระนครศรีอยุธยา.

[10] จินดา ถนอมรอด. **การจัดสวัสดิการผู้สูงอายุในพื้นที่เทศบาลตำบลแหลมฉบัง อำเภอศรีราชา จังหวัดชลบุรี. การศึกษาอิสระปริญญารัฐประศาสนศาสตรมหาบัณฑิต**. ขอนแก่น : วิทยาลัยการปกครองท้องถิ่น มหาวิทยาลัยขอนแก่น.

[11] ระพีพรรณ คำหอม. **สวัสดิการสังคมกับสังคมไทย**. กรุงเทพ : บริษัทพริกหวานกราฟฟิค.

1. นักวิจัย, สาขาวิชาการบริหารและพัฒนาสังคม คณะมนุษยศาสตร์และสังคมศาสตร์ มหาวิทยาลัยทักษิณ สงขลา 90000 [↑](#footnote-ref-1)
2. ผศ.ดร., สาขาวิชารัฐประศาสนศาสตร์และการจัดการทรัพยากรมนุษย์ คณะมนุษยศาสตร์และสังคมศาสตร์ มหาวิทยาลัยทักษิณ สงขลา 90000 [↑](#footnote-ref-2)
3. ผศ.ดร., สาขาวิชาสังคมศาสตร์ คณะมนุษยศาสตร์และสังคมศาสตร์ มหาวิทยาลัยทักษิณ สงขลา 90000

1 Researcher., Program in Social Administration and Development, Faculty of Humanities and Social Sciences, Thaksin University, Songkhla 90000

2 Asst. Prof. Dr., Department Public Administration and Human Resource Management, Thaksin University, Songkhla 90000

3 Asst. Prof. Dr., Department social sciences, Thaksin University, Songkhla 90000

\* Corresponding author: Tel.: 080-1016268. E-mail address: antmamnok@gmail.com [↑](#footnote-ref-3)